Rīgā

##  Datums skatāms laika zīmogā

## Lēmums Nr.1

### Par stratēģiskā ietekmes uz vidi novērtējuma procedūras

### nepiemērošanu

#### Adresāts:

* Rīgas domes Pilsētas attīstības departaments, e – pasts: pad@riga.lv;

adrese: Rātslaukums 1, Rīga, LV-1539;

* SIA „Bieriņu parks”, e – pasts: olga@berg.lv;

adrese: F.Sadovņikova iela 39-5A, Rīga, LV-1045.

**Plānošanas dokumenta nosaukums**:

 Lokālplānojums zemesgabaliem Kantora ielā 10 (kadastra Nr.0100 106 2132 un kadastra Nr. 0100 106 2134) (turpmāk tekstā Lokālplānojums).

**Izvērtētā dokumentācija:**

SIA „Bieriņu parks” 2014.gada 22.decembra vēstule „*Par stratēģisko ietekmi uz vidi novērtējuma procedūras piemērošanu zemesgabalu Kantora ielā 10 (kadastra Nr.0100 106 2132 un kadastra Nr. 0100 106 2134) lokālplānojumam”* un tai pievienotais iesniegums par lokālplānojuma izstrādi, Rīgas domes 2014.gada 4.novembra lēmums Nr.1736 (prot.Nr.41, 27.§) „*Par zemesgabalu Kantora ielā 10 (kadastra Nr.0100 106 2132 un kadastra Nr. 0100 106 2134) lokālplānojuma izstrādes uzsākšanu, lokālplānojuma teritorijas robežas un darba uzdevuma apstiprināšanu*”, apstiprinātais Darba uzdevums un Lokālplānojuma teritorijas robežas, 2014.gada 3.decembra Rīgas domes, SIA „Bieriņu parks”, SIA „Eiromāja 4” un SIA „Damsija” savstarpējās vienošanās līgums Nr.RD-14-701-lī *„Par lokālplānojuma izstrādi”*un Rīgas pilsētas būvvaldes 2014.gada 16.jūlija administratīvais akts Nr.BV-14-8532-nd.

**Plānošanas dokumenta izstrādātāja viedoklis:**

Lokālplānojumam nav nepieciešams veikt stratēģisko ietekmes uz vidi novērtējumu, jo lokālplānojuma teritorijā netiek plānotas darbības, kas atbilst likuma „*Par ietekmes uz vidi novērtējumu*” 1. un 2.pielikumā noteiktajām darbībām, teritorija neatrodas un tā nerobežojas ar īpaši aizsargājamās dabas teritoriju, t.sk. Eiropas nozīmes aizsargājamo dabas (*Natura 2000*) teritoriju.

**Faktu konstatācija un izvērtējums:**

1. SIA „Bieriņu parks” informē, ka Rīgas dome 2014.gada 4.novembrī ir pieņēmusi lēmumu Nr.1736 (prot.Nr.41, 27.§) „*Par zemesgabalu Kantora ielā 10 (kadastra Nr.0100 106 2132 un kadastra Nr. 0100 106 2134) lokālplānojuma izstrādes uzsākšanu, lokālplānojuma teritorijas robežas un darba uzdevuma apstiprināšanu*”.
2. Iesniegumā norādīts, ka Lokālplānojums tiek izstrādāts saistībā ar Rīgas pilsētas teritorijas plānojumu 2006.–2018.gadam (turpmāk tekstā Plānojums), Rīgas domes 2005.gada 20.decembra saistošajiem noteikumiem Nr.34 „Rīgas teritorijas izmantošanas un apbūves noteikumi”, Ministru kabineta 2013.gada 30.aprīļa noteikumiem Nr.240 „Vispārējie teritorijas plānošanas, izmantošanas un apbūves noteikumi” un saskaņā ar spēkā esošo Latvijas Republikas normatīvo aktu prasībām.
3. Atbilstoši iesniegtajai dokumentācijai, Lokālplānojuma teritorijas platība ir 1,6ha un tajā ietilpst nekustamie īpašumi Kantora ielā 10 (kadastra Nr.0100 106 2132 un kadastra Nr. 0100 106 2134), kuri atrodas kvartālā starp Kantora ielu, Spirgus ielas turpinājumu un Tēriņu strautu. Funkcionālā zonējuma izpētes un priekšlikumu izstrādes teritorija aizņem ~3,8ha. Saskaņā ar Plānojuma grafisko daļu Lokālplānojuma teritorija atrodas savrupmāju apbūves teritorijā (Sdz), apstādījumu un dabas teritorijā (A) un ielu sarkano līniju teritorijā. Lokālplānojuma izstrādes mērķis ir veikt izmaiņas pašreiz spēkā esošā Plānojumā, lai nodrošinātu pilnvērtīgas īpašuma izmantošanas iespējas, paredzot paplašināt savrupmāju apbūves teritoriju. Lokālplānojuma izstrādes uzdevumos paredzēts veikt funkcionālā zonējuma izpēti un telpisko analīzi esošās un plānotās apbūves kontekstā, precizējot Plānojumā noteiktās aizsargjoslas un citus izmantošanas aprobežojumus, un sniegt priekšlikumus teritorijas turpmākai telpiskai attīstībai. Projekta izstrādes rezultātā tiks mainīts plānotās apbūves raksturs, nosakot apbūvi raksturojošos parametrus: apbūves blīvumu, apbūves intensitāti, apbūves augstumu un brīvās zaļās teritorijas platības. Atbilstoši Darba uzdevumā norādītajam, Lokālplānojuma teritorijā paredzēts izvērtēt teritorijā esošos dabas faktorus, definēt saglabājamos vērtīgos elementus, kas veido teritorijai raksturīgo ainavas struktūru (koku audzes, aizsargājamos kokus un atsevišķus kokus ar īpaši ainavisko vērtību). Ainavu telpas izmaiņu izvērtējumu plānots veikt ar ainavu arhitekta un dendrologa līdzdalību. Ņemot vērā iespējamo apbūves intensificēšanos, papildus uzmanība pievēršama Darba uzdevumā paredzēto transporta nodrošinājuma un risinājumu analīzei, kā arī esošās inženiertehniskās infrastruktūras nodrošinājuma izvērtēšanai atbilstoši perspektīvajai attīstībai.
4. Iesniegumā norādīts, ka Lokālplānojuma teritorijā nav paredzētas darbības, kas minētas likuma „Par ietekmes uz vidi novērtējumu” 1. un 2.pielikumā, uzskatot, ka Lokālplānojuma teritorijā vai tās apkārtnē netiks ietekmēta negatīvi vides un biotopu kvalitāte.
5. Saskaņā ar Darba uzdevumā noteikto, Lokālplānojuma izstrādei tiek pieprasīti nosacījumi no Valsts vides dienesta Lielrīgas reģionālās pārvaldes, Dabas aizsardzības pārvaldes, Valsts meža dienesta, Veselības inspekcijas u.c. institūcijām.
6. Vides pārraudzības valsts birojs (turpmāk tekstā arī Birojs) saskaņā ar likuma „Par ietekmes uz vidi novērtējumu” 23.2 pantā minētajiem kritērijiem ir izvērtējis tā rīcībā esošo un pašvaldības sniegto informāciju, t.sk. attiecībā par Lokālplānojuma izstrādes būtību, mērķiem un uzdevumiem, paredzētajiem Lokālplānojuma teritorijas attīstības risinājumiem, kā arī paredzēto pašreizējās teritorijas izmantošanas izmaiņu apjomu. Balstoties uz veiktā izvērtējuma rezultātiem, Birojs secina, ka:
	1. Lokālplānojums tiek izstrādāts, lai mainītu spēkā esošajā Plānojumā noteikto teritorijas plānoto (atļauto) izmantošanu Lokālplānojuma teritorijai, paplašinot savrupmāju apbūvi, vienlaicīgi, saglabājot teritorijas attīstības ieceri, tādejādi netiek paredzētas būtiskas izmaiņas teritorijas līdzšinējā izmantošanā. Lokālplānojuma teritorijas platība ir salīdzinoši neliela – 1,6ha, savukārt, funkcionālā zonējuma izpētes un priekšlikumu izstrādes teritorija aizņem ~3,8ha;
	2. Lokālplānojums, izstrādājot to atbilstoši Rīgas ilgtermiņa attīstības stratēģijas līdz 2030.gadam ilgtermiņa attīstības mērķiem, rīcības virzieniem un telpiskās attīstības perspektīvā noteikto struktūru vadlīnijām, attīstības prioritātēm un vēlamajām izmaiņām ilgtermiņā, kā arī Rīgas domes 2005.gada saistošajiem noteikumiem Nr.34 „Rīgas teritorijas izmantošanas un apbūves noteikumi”, nav saistīts ar būtiskām vides stāvokli ietekmējošām izmaiņām salīdzinājumā ar iepriekš plānoto;
	3. Vadoties no iesniegumā norādītā, Lokālplānojumam, iekļaujoties kvartālā starp Kantora ielu, Spirgus ielas turpinājumu un Tēriņu strautu, ainaviskām vērtībām kaitējums netiks nodarīts, jo saskaņā ar Darba uzdevumu ir paredzēts novērtēt teritorijā esošos dabas faktorus un definēt saglabājamos vērtīgos elementus, kas veido teritorijai raksturīgo ainavas struktūru, ņemot vērā piesaistīto ainavu arhitekta un dendrologa izvērtējumu;
	4. Lokālplānojuma teritorijā un tai pieguļošajā teritorijā neatrodas īpaši aizsargājamās dabas teritorijas, t.sk. *Natura 2000 teritorijas* un mikroliegumi. Lokālplānojuma īstenošana nav saistīta ar pārrobežu ietekmi;
	5. saskaņā ar iesniegumā sniegto informāciju, Lokālplānojumā netiek plānotas likuma „*Par ietekmes uz vidi novērtējumu*” 1. un 2.pielikumā minētās darbības;
	6. Lokālplānojuma īstenošana nav saistīta ar papildus būtisku negatīvu ietekmi uz vidi, tostarp attiecībā uz Lokālplānojuma teritoriju un tai pieguļošo teritoriju, pie nosacījuma, ka, izstrādājot un īstenojot Lokālplānojumu, tiks ievēroti Darba uzdevumā minēto institūciju un ekspertu izvirzītie nosacījumi un prasības, kā arī spēkā esošie normatīvie akti.

**Piemērotās tiesību normas:**

* Likuma „*Par ietekmes uz vidi novērtējumu*” 4.pants, 23.2pants, 23.3pants;
* Ministru kabineta 2004.gada 23.marta noteikumu Nr.157 „*Kārtība, kādā veicams ietekmes uz vidi stratēģiskais novērtējums*” 5.,6.,7. punkts;
* Teritorijas attīstības plānošanas likums;
* Ministru kabineta 2012.gada 16.oktobra noteikumi Nr.711 „*Noteikumi par pašvaldību teritorijas attīstības plānošanas dokumentiem*”;
* Ministru kabineta 2013.gada 30.aprīļa noteikumi Nr.240 *„Vispārējie teritorijas plānošanas, izmantošanas un apbūves noteikumi”*.

**Lēmuma pieņemšanas pamatojums**:

Vides pārraudzības valsts birojs, saskaņā ar likuma „*Par ietekmes uz vidi novērtējumu*” 23.3pantā noteikto, izvērtēja SIA „Bieriņu parks” 2014.gada 22.decembra vēstuli un tai pievienoto dokumentāciju par Lokālplānojuma izstrādi. Ņemot vērā iesniegto informāciju un likuma „Par ietekmes uz vidi novērtējumu” 23.2 pantā noteiktos stratēģiskā novērtējuma nepieciešamības kritērijus un piemērojot citas iepriekš minētās tiesību normas un lietderības apsvērumus, Vides pārraudzības valsts birojs secina, ka Lokālplānojums nav saistīts ar būtiskām vides stāvokli ietekmējošām izmaiņām, Lokālplānojums attiecas uz salīdzinoši nelielas teritorijas izmantošanu vietējās pašvaldības līmenī, tajā netiek plānotas likuma „Par ietekmes uz vidi novērtējumu” 1. un 2.pielikuma darbības, kā arī Lokālplānojuma un tās pieguļošajā teritorijā neatrodas īpaši aizsargājamās dabas teritorijas, t.sk. *Natura 2000 teritorijas*, tādejādi Lokālplānojums attiecas uz likuma „Par ietekmes uz vidi novērtējumu” 4.panta piektajā daļā noteiktajiem plānošanas dokumentiem, kuriem stratēģisko novērtējumu neveic.

**Lēmums:**

* Nepiemērot stratēģiskā ietekmes uz vidi novērtējuma procedūru zemesgabalu Kantora ielā 10 (kadastra Nr.0100 106 2132 un kadastra Nr. 0100 106 2134) lokālplānojumam.

 Biroja direktors A.Lukšēvics

Dokuments ir parakstīts ar drošu elektronisko parakstu